1Limbah kaadaan hong Epesus te benyem haluli, Paulus mamumpong ungkup tuntang manenga semangat akan ewen. Limbah te ie manyewut salamat melai palus marajur jalanae akan Makedonia. 2Ie manalih kare daerah Makedonia tuntang are manenga nasehat akan kare oloh je percaya dengan Yesus hong hete mangat manenga semangat akan ewen. Limbah te ie haguet akan Yunani. 3Telo bulan katahie ie melai intu hete. Palus katika ie metoh manatap arepe handak balayar akan Siria, aton kabar oloh Yunani handak mampatei ie. Tagal te ie mamutus uka haluli mahalau Makedonia. 4Sopater anak Pirus asal bara Berea haguet haya-hayak dengae; kalote kea Aristarkhus tuntang Sekundus oloh Tesalonika, tuntang Gayus oloh Derbe. Tuntang kea Timoteus, Tikhikus tuntang Tropimus, kare oloh bara Propinsi Asia. 5Ewen helo bara ikei palus mentai ikei hong Troas. 6Limbah Pesta Rote Dia Iragi, ikei balayar malihi Pilippi. Lime andau limbah te ikei hapumpong tinai dengan ewen hong Troas. Intu hete ikei melai ije minggo katahie. 7Alem minggo ikei hapumpong uka kuman haya-hayak sama kilau oloh hampahari. Paulus pande-pander dengan kare oloh, basa andau jewue tinai ie handak haguet. Sampai bentok alem Paulus magon kea hakotak. 8Hong kamar huma susun je hunjun ikei hapumpong te, aton are sumbo. 9Ije biti pemuda bagare Eutikhus mondok intu baunsengok. Awi Paulus jaton tende-tende kea hakotak, pemuda te palus mangantok toto sampai ie tapatiroh hong baunsengok te, palus manjato akan penda bara susun je kateloe. Metoh ewen manggatang ie, ie matei. 10Tapi Paulus mohon akan penda mampalihang arepe hunjun pemuda te tuntang mamalok ie. Paulus hamauh, "Ela mikeh, ie magon belom!" 11Rahian tinai Paulus mambagi rote tuntang kuman haya-hayak. Limbah tahi hakotak dengan kare oloh sampai hanjewu, Paulus haguet. 12Kare oloh mimbit pemuda te buli belom akan humae. Ewen paham hanjak tuntang paham iampong. 13Ikei haguet akan kapal palus balayar helo akan Asos uka manduan Paulus akan kapal intu hete. Ie jari mator kalote awi ie akan hete mahalau jalan hunjun petak. 14Limbah hasondau hong Asos, Paulus bajeleng lumpat kapal palus ikei balayar akan Metilene. 15Bara hete ikei balayar tinai, tuntang andau jewue ikei sampai hong eka je hatandipah dengan Khios. Limbah andau jewue tinai ikei sampai intu Samos tuntang ije andau limbah te hong Miletus. 16Paulus jari manukas uka dia tende hong Epesus, mangat ela manganan katika hong daerah Asia. Saoli-olih ie handak bajeleng sampai hong Yerusalem hong andau Pesta Pentakosta. 17Bara Miletus Paulus mangirim kabar akan Epesus uka balaku kare pamimpin ungkup hete mangat manyondau ie. 18Katika ewen sampai, Paulus hamauh dengan ewen, "Pahari handiai katawan kilen ampie aku belom katahin toh hong marak keton bara andau je solake aku sampai hong Asia. 19Dengan karandah atei tuntang hapan kare danum mata aku bagawi akan Tuhan hong marak kare kapehe je buah aku awi rencana papa ain are oloh Yehudi. 20Pahari katawan je aku dia langkamen mansanan akan keton taloh je baguna akan keton. Aku majar keton huang kare pumpong oloh are tuntang huang kare huma. 21Aloh akan kare oloh Yehudi kalote kea akan kare oloh bangsa beken aku harajur manenga pampingat uka ewen hobah bara kare dosan ewen tuntang dumah manalih Hatalla, tuntang percaya dengan Tuhan Yesus. 22Toh, awi handak manumon parentah Roh Hatalla, aku haguet akan Yerusalem. Tuntang aku dia katawan en taloh je akan manjadi buah aku hong hete. 23Aku baya katawan hong genep lewu, Roh Hatalla jari tarang batantu mansanan akangku, iete aku kareh tame penjara tuntang akan buah kapehe. 24Tapi aku dia paduli dengan pambelom ayungku toh asal aku tau mahapus gawi je imercaya Tuhan Yesus akangku tuntang asal aku baketep sampai hong lawin pambelomku mangat mangabar Barita Bahalap te tahiu asin Hatalla. 25Aku jari maja manalih kare pahari handiai tuntang jari mambarita kea tahiu kilen ampie Hatalla marentah kilau Raja. Toh aku mangkeme dia akan hasondau tinai dengan kare pahari. 26Tagal te aku tukas toto angatku hamauh dengan keton hong andau toh iete amon aton ije biti kareh binasa, jete dia sala aku. 27Dia puji aku hadari bara gawingku uka manarang akan keton kakare rencana ain Hatalla. 28Keleh keton manjaga arep tuntang manjaga kea hapus ungkup je jari inyarah awi Roh Hatalla akan keton uka keton manjagae; basa keton jari iangkat manjadi pangawas akan ungkup te. Keleh keton manjaga ungkup Hatalla te kilau sakatik manjaga tabirie, awi Hatalla jari manjadian ungkup te manjadi Ayue kabuat mahalau pampatei Anak Ayue kabuat. 29Limbah pangguetku toh pasti kareh dumah kare meto je basiak akan bentok keton. Tuntang kare oloh je injaga keton te manjadi panginan kare meto basiak te. 30Malahan marak kare pahari kabuat mahin kareh lembut kare oloh je mangabar Barita je dia bujur. Ewen mawie kalote uka kare oloh je jari percaya dengan Yesus manjadi layau omba ewen. 31Tagal te rende-rendeng keton! Ingat, telo nyelo katahie hapan are danum mata, handau hamalem aku dia puji tende majar genep bitin keton. 32Toh aku manyarah keton akan Hatalla mangat Ie je mahaga keton tuntang mangat keton mimbing barita asin Hatalla. Hatalla tempon kuasa uka mampaabas keton tuntang manenga akan keton kare berkat je jari inatap Awie akan hapus ungkup Ayue. 33Hindai puji aku mipen duit atawa pakaian bara eweh bewei. 34Pahari kabuat katawan hapan kaabasku kabuat bagawi hapaku manutup kare kaperluan ayungku tuntang kare kawalku je omba aku. 35Hong kakare perkara aku jari manenga sonto akan keton iete awiku paham bagawi kilau toh, itah musti mandohop oloh je dia abas. Karana itah musti mingat kare taloh je jari insanan Tuhan Yesus kabuat, 'Labih mangat manenga bara manarima.' " 36Limbah Paulus jari lepah hakotak, ie mandeko utute hayak dengan ewen samandiai palus balakudoa. 37Ewen uras manangis sambil mamangkut Paulus tuntang manyewut salamat jalan. 38Ewen kapehe atei je mambatang awi Paulus hamauh ewen dia akan mite ie tinai. Palus ewen magah ie sampai akan kapal.
bjn_Latn